LO BON DIU E PILATE

Un còp, deu temps dont lo bon Diu èra su' le terra, que hugè davant Pilate que lo cerquèva per lo har morir.

Per l'aut lo trobèssi pas, que s'èra abilhat en praube.

Qu'arribèt un desser hens un grand camp on vinèn de semiar blat. Qu'i avè aquí un òme que passèva l'arpèga dab un par de bouus, e que jurèva com un hòu.

— E qu'atz donc, brave òmi, a jurar atau lo senht nòm de Diu ?

L'òmi en entinents aquera vutz, que se vira e se tròba en presènça d'un praube :

— Eh! Es pas donc verai, ce ditz. Aquith' brancs deu diable de buus, sèi pas çò qu'an vist uei, puish pas en har arré de bon...

— Au lòc de tant jurar, ce ditz lo praube, tornatz-ve'n e anètz agudar les hauç : lo vòst blat que serà madur doman.

Lo boèr, susprés : « Oh ! ce's pensa, qu'èi ahar a un pèc.

An pas jamèi vist blat semiat madurar en uu' neit. »

Totun, com ser-coc arribèva, s'entornèt dab sons buus.

Lo landoman matin, quitèt tombar quòn vit son camp plenh de blat madur e segadèir.

Le suspresa passada, l'òmi, bien contènt, qu'aperèt son monde, e tots que se metoren a segar aqueth blat. De cap entà mijorn, lo rei Pilate qu'arribèt :

— Auretz pas vist, ce dit en 'queth monde, un praube qu'es passat per 'cí ?

— Oh! que l'am vist un, bèn ! ce responot lo mèste.

— E quòn ?

— Oh! qu'èra lo jorn dont semièvam.

— Oh! ce dit Pilate, alavetz n'es pas lo que cerqui.

E querdents de s'estar trompat, Pilate que gahèt ua auta aviada. Atau, lo bon Diu se trobèt sauvat per lo bèn dont avè hèit.